Nog 18 toetsbeamptes in Limpopo aangekeerNog 18 toetsbeamptes van twee privaat voertuigtoetssentra in Polokwane (Pietersburg) in hegtenis geneem. Joel Seabi, woordvoerder van die direktoraat vir prioriteitsmisdaadondersoeke (die Valke), het gesê die persone is Donderdag in hegtenis geneem. “Hulle het herhaaldelik die identiteitsbesonderhede van niksvermoedende individue gebruik om padwaardigheidsertifikate uit te reik vir voertuie wat nooit getoets is nie.” Altesaam 32 persone is reeds hierdie week in hegtenis geneem in verskeie dele van die provinsie as deel van Operasie Corolla. Vier persone is Maandag in Lephalale (Ellisras) in hegtenis geneem en 10 persone is Woensdag in Marble Hall aangekeer. Sewentien van die verdagtes sal Maandag in die Polokwane-landdroshof verskyn. Namane Dickson Masemola, Limpopo se LUR vir vervoer en gemeenskapsveiligheid, en adv. Makhosini Msibi, uitvoerende hoof van die Padbestuurskorporasie (RTMC), het by Operasie Corolla aangesluit. Hulle het nog inhegtenisnemings versoek.